**ΙΣΤΟΡΙΑ ΤΟΥ ΝΕΟΤΕΡΟΥ ΚΑΙ ΤΟΥ ΣΥΓΧΡΟΝΟΥ ΚΟΣΜΟΥ**

**Γ΄ ΛΥΚΕΙΟΥ (ΓΕΝΙΚΗΣ ΠΑΙΔΕΙΑΣ)**

***Κεφάλαιο Δ: Η Ευρώπη και ο κόσμος κατά τη διάρκεια του μεσοπολέμου***

Πλαγιότιτλοι-περίληψη παραγράφων

**1. Η ΔΕΚΑΕΤΙΑ 1920-1930**

**Οι προκλήσεις κατά της κοινοβουλευτικής δημοκρατίας και του φιλελευθερισμού.**

- 2 διαφορετικές (από τα δημοκρατικά κράτη) πολιτικές προτάσεις για τα προβλήματα της Ευρώπης μετά τον α΄παγκόσμιο πόλεμο: τα αυταρχικά καθεστώτα της Σοβιετικής Ένωσης και της φασιστικής Ιταλίας (1η παράγραφος)

- Τα οικονομικά μέτρα του Στάλιν για την πορεία της ΕΣΣΔ προς το σοσιαλισμό (2η παράγραφος)

- Οι αρχές της φασιστικής ιδεολογίας του Ιταλού Μπενίτο Μουσολίνι, οι αιτίες και οι συνέπειες της ανόδου των Ιταλών φασιστών στην εξουσία (3η παράγραφος)

ΕΡΩΤΗΣΕΙΣ

1) Ποια χαρακτηριστικά είχε η πολιτική της Σοβιετικής Ένωσης την περίοδο του μεσοπολέμου;

2) Σε ποια χώρα πρωτοεμφανίστηκε ο φασισμός, ποιες είναι οι αιτίες ανόδου του στην εξουσία και τα βασικά χαρακτηριστικά του;

**2. ΕΣΩΤΕΡΙΚΕΣ ΕΞΕΛΙΞΕΙΣ ΣΤΗΝ ΕΛΛΑΔΑ (1923-1930)**

**Προς την πολιτική σταθεροποίηση.**

- Πολιτική κρίση στην Ελλάδα μετά τη Συνθήκη της Λοζάνης. Επαναφορά του κοινοβουλευτικού καθεστώτος στα τέλη του 1923 όχι όμως και της πολιτικής ομαλότητας (1η παράγραφος)

- 1924: αβασίλευτη δημοκρατία, κυβερνητική αστάθεια και αργότερα βραχύβια δικτατορία του Θεόδωρου Πάγκαλου (2η παράγραφος)

- Οικουμενική κυβέρνηση υπό τον Αλέξανδρο Ζαΐμη, ψήφιση νέου συντάγματος το 1927, 1928-1932: κυβέρνηση Βενιζέλου, φαινομενική σταθεροποίηση της προεδρευόμενης κοινοβουλευτικής δημοκρατίας. (3η παράγραφος)

ΕΡΩΤΗΣΕΙΣ

1. Ποια είναι τα χαρακτηριστικά της πολιτικής ζωής στην Ελλάδα την πρώτη δεκαετία του μεσοπολέμου;

2. Ποιες αλλαγές σημειώνονται σε πολιτειακό επίπεδο την ίδια περίοδο;

3. Ποια έτη του μεσοπολέμου φάνηκε να σημειώνεται πολιτική σταθεροποίηση;

**3. Η ΔΙΕΘΝΗΣ ΟΙΚΟΝΟΜΙΚΗ ΚΡΙΣΗ ΚΑΙ ΟΙ ΣΥΝΕΠΕΙΕΣ ΤΗΣ**

**Η εκδήλωση και οι συνέπειες της κρίσης (1929-1932).**

- Η αφετηρία και οι οικονομικές και κοινωνικές συνέπειες της διεθνούς οικονομικής κρίσης του 1929-1932. (1η παράγραφος)

- Ισχυρό πλήγμα για το φιλελεύθερο δημοκρατικό πρότυπο στον οικονομικό τομέα (2η παράγραφος)

- Οι αρνητικές συνέπειες της διεθνούς οικονομικής κρίσης για την κοινοβουλευτική δημοκρατία. Παράδειγμα: η άνοδος του Εθνικοσοσιαλιστικού Κόμματος του Αδόλφου Χίτλερ στην εξουσία της Γερμανίας και οι αυταρχικές μέθοδοί του. (3η παράγραφος)

ΕΡΩΤΗΣΕΙΣ

1. Ποιες ήταν οι οικονομικές επιπτώσεις της κρίσης του 1929-1932;

2. Ποιες ήταν οι πολιτικές επιπτώσεις της κρίσης του 1929-1932;

3. Να επιλέξετε τη σωστή απάντηση: Ο Χίτλερ κατήργησε και μετά από δημοψήφισμα το 1934 τη δημοκρατία και αυτοαναγορεύτηκε: α. πρόεδρος της Γερμανίας β. «καγκελάριος» της Γερμανίας γ. πρόεδρος του Ράιχ δ. πρωθυπουργός της Γερμανίας

**4. Η ΕΛΛΑΔΑ ΣΤΗΝ ΚΡΙΣΙΜΗ ΔΕΚΑΕΤΙΑ 1930-1940**

**Η πολιτική αστάθεια και η εγκαθίδρυση της δικτατορίας.**

- Η διεθνής οικονομική κρίση του 1932 έπληξε και την Ελλάδα. 1933-1935: κυβέρνηση Λαϊκού Κόμματος υπό τον Παναγή Τσαλδάρη και πολιτική πόλωση με τα αποτυχημένα βενιζελικά στρατιωτικά κινήματα (1933 και 1935) και την απόπειρα δολοφονίας του Βενιζέλου (1η παράγραφος)

- Αντιβενιζελικό πραξικόπημα τον Οκτώβριου του 1935 → επαναφορά συντάγματος του 1911 και παλινόρθωση βασιλιά Γεωργίου Β΄. Κρίση κοινοβουλευτισμού με την αδυναμία συνεργασίας των Φιλελευθέρων και του Λαϊκού Κόμματος μετά τις εκλογές του Ιανουαρίου 1936 → δικτατορία Μεταξά (καθεστώς 4ης Αυγούστου 1936). Κάποιες αιτίες επικράτησης του καθεστώτος. (2η παράγραφος)

ΕΡΩΤΗΣΕΙΣ

1. Ποια πολιτικά γεγονότα μαρτυρούν την πολιτική πόλωση και την υιοθέτηση βίας για κατάληψη της εξουσίας την περίοδο 1933-1935;

2. Ποια πολιτικά γεγονότα (εσωτερικά και διεθνή) διευκόλυναν την επικράτηση του δικτατορικού καθεστώτος της 4ης Αυγούστου 1936;

3) Να επιλέξετε τη σωστή απάντηση: Η κυβέρνηση που σχηματίστηκε μετά τις εκλογές του 1933 είχε πρωθυπουργό: α. τον Παναγή Τσαλδάρη β. τον Δημήτριο Μάξιμο γ.τον Ιωάννη Μεταξά δ. τον Ελευθέριο Βενιζέλο

4) Σωστό ή Λάθος: Τον Νοέμβριο του 1937 ο έκπτωτος βασιλιάς Γεώργιος επανήλθε στον θρόνο ως Γεώργιος Β΄.

ΠΗΓΗ

Συνδυάζοντας τις ιστορικές σας γνώσεις με τις απαραίτητες πληροφορίες από τις ιστορικές πηγές που σας δίνονται, να αναφερθείτε: α. στα ιδιαίτερα χαρακτηριστικά του καθεστώτος της 4ης Αυγούστου που εγκαθιδρύθηκε από τον Ιωάννη Μεταξά. β. στους λόγους που οδήγησαν στην επικράτηση του εν λόγω καθεστώτος.

ΚΕΙΜΕΝΟ Α

Η ονομασία του καθεστώτος μόνο από την ημερομηνία επιβολής του (4η Αυγούστου) μαρτυρεί την αδυναμία να (αυτό)χαρακτηριστεί με ουσιαστικότερο τρόπο. Δεν πραγματοποιήθηκε ποτέ η φιλοδοξία να γίνει ολοκληρωτικό καθεστώς κατά το πρότυπο συγχρόνων του φασιστικών καθεστώτων. Στην ουσία παρέμεινε προσωπική δικτατορία του Ιωάννη Μεταξά, περιστοιχισμένου από ελάχιστους έμπιστους συνεργάτες. […] Το άλλο εμπόδιο ήταν ο ανεξέλεγκτος ρόλος της βασιλείας στο πρόσωπο του Γεωργίου Β΄, που δεν έπαψε να αποτελεί τον ισχυρότερο πόλο εξουσίας χάρη στην υποστήριξη των ενόπλων δυνάμεων και της Μεγάλης Βρετανίας.

Μαυρογορδάτος, Γ., «Μεταξύ δυο πολέμων, πολιτική ιστορία 1922-1940», στο Β. Παναγιωτόπουλος (επιμ*.*)*. Ιστορία του Νέου Ελληνισμού, 1770-2000*, Ελληνικά Γράμματα, Αθήνα 2003, τ. 7, σ. 30.

ΚΕΙΜΕΝΟ Β

Ο Μεταξάς, που δεν έκρυβε την περιφρόνησή του προς τον «πολιτικό κόσμο», κατάφερε να εκμεταλλευτεί τόσο τη διαφαινόμενη ανικανότητα των πολιτικών να υπερβούν τις διαφορές τους, όσο και τις σοβαρές εργατικές ταραχές, για να προδιαθέσει τον βασιλιά να δεχτεί τις προτάσεις του για «ισχυρή» κυβέρνηση. […] Η εγκαθίδρυση του «Καθεστώτος της 4ης Αυγούστου 1936», όπως άρεσε στον Μεταξά να αποκαλεί τη δικτατορία του, αποτέλεσε μέρος της γενικότερης τάσης προς βασιλικές δικτατορίες στα Βαλκάνια, στα τέλη της δεκαετίας του 1930, καθώς τα ασταθή κοινοβουλευτικά καθεστώτα που είχαν εγκαθιδρυθεί αποδείχθηκαν ανίκανα να ανταποκριθούν στις εντάσεις που προκαλούσε η οικονομική κρίση.

Clogg, R. *Συνοπτική ιστορία της Ελλάδας 1770-1990*, Κάτοπτρο, Αθήνα 2003, σ. 142.

**5. Ο ΥΠΟΛΟΙΠΟΣ ΚΟΣΜΟΣ**

**Η οικονομική ανάκαμψη των ΗΠΑ και η ενίσχυση της διεθνούς θέσης τους.**

Αμερικανός πρόεδρος Φραγκλίνος Ρούσβελτ (1933-1945): οικονομική πολιτική «New Deal» για την ανάκαμψη από τη διεθνή οικονομική κρίση, βελτίωση διπλωματικών σχέσεων με κράτη της Κεντρικής και νότιας Αμερικής και καταπολέμηση του απομονωτισμού και της ουδετεροφιλίας των ΗΠΑ.

ΕΡΩΤΗΣΕΙΣ

1. Ποια μέτρα πήρε ο Φραγκλίνος Ρούσβελτ για την οικονομική ανάκαμψη των ΗΠΑ από το 1933;

Ιστορικοί όροι δ΄ κεφαλαίου: *φασισμός, αβασίλευτη δημοκρατία, προεδρευόμενη κοινοβουλευτική δημοκρατία, καθεστώς της 4ης Αυγούστου, «Νew Deal»*